Svetové médiá ako CNN, BBC, The Verge, Cnet či dokonca New York Times, ktoré denne oslovujú desiatky miliónov čitateľov a divákov, si všímajú Slovensko vďaka projektu, ktorý nemá na svete konkurenciu.

Za všetkým je Aeromobil, ktorý v súčasnosti lieta nad Slovenskom. „Cvičné lety uskutočňujeme v súčasnosti denne,“ povedal pre hnonline.sk Štefan Vadocz, ktorý je šéfom komunikácie v spoločnosti Aeromobil.

Svetový úspech

Výprava sa len nedávno vrátila zo Spojených štátov amerických z výstavy SXSW, ktorej sa zúčastňujú najväčšie firmy sveta. Slováci si z nej odniesli obrovský mediálny záujem a nomináciu za jeden z najinovatívnejších produktov.

Viac detailov o Aeromobile nájdete v našom článku TU.

Aeromobil stvoril dizajnér Štefan Klein spolu so spoluzakladateľom a CEO Aeromobilu Jurajom Vaculíkom. „S našim lietajúcim autom testujeme jeho schopnosti nad Nitrou,“ komentoval Vadocz pre HN.

Odtiaľ pochádza aj posledné video, ktoré zverejnila spoločnosť na svojom YouTube kanáli a ktoré si môžete prezrieť aj v tomto článku.

Na predaj už o dva roky

Prvý Aeromobil by sa na cesty a samozrejme aj do vzduchu mal dostať už v roku 2017 a jeho cena by mala byť rovnaká ako v prípade superšportových áut. Teda dá sa odhadovať na niekoľko stotisíc eur.